Gedig: Boggom en VoertsekC Louis Leipoldt (Foto via Wikimedia Commons) C Louis Leipoldt (1880 – 1947) Boggom en Voertsek het saam gelewe Waar die Hantam-berge pryk En die dun kapok in die naglug swewe As die wind die biesies stryk. Boggom en Voertsek het saam geswerwe Waar die boegoe-bossies bloei En die harde klip, deur die ys gekerwe In die oerou tyd, nog groei. Boggom en Voertsek het saam gesanik In die aand teen die vollemaan: Sluit ek my oë vandag, dan waan ek Ek kan hulle taal verstaan. Boggom en Voertsek het saam gesterwe, Waar die Hantam-wêreld hom strek. Daar’s niks as die storie om oor te erwe, En niks om daaruit te trek.